曾巩
冬暮感怀
荒山未有雪，野水不见冰。
一腊今已半，浮阳壮犹矜。
奈至一岁除，未有严气升。
坐思崆峒间，负雪山千层。
虽受栗冽僵，愈此秽浊蒸。
感激昆仑只，一气吹丘陵。
炎埃灭无遗，古色万里兴。
我病一洗濯，怀抱失所憎。
因思大羽猎，属车上崚嶒。
六军骑皆骏，争先雪中登。
天时倾人意，踊跃士气增。
大义虽不杀，四方慑兵棱。
今此效安在，东南塞犹乘。
将帅色凋槁，蚍蜉势趫腾。
惨错天运内，止戈信谁能。